Vi tilbrakte to uker i Emanuels leilighet, og hadde det veldig bra. Vi reiste med en baby på 16 måneder. Beliggenheten er veldig sentral, uten å være midt i sentrum. Kort vei til alt fra strand til supermarked og sentrum med alt av butikker, kafeer og restauranter.
Et lite minus er at leiligheten ligger rett ved en vei som har ganske mye trafikk i perioder, og dette høres godt i leiligheten, særlig hvis man ligger med åpne vinduer på natten. Heldigvis er leiligheten i 5.etasje, så man får likevel ikke følelsen av å ha trafikken inn i stua. For oss var ikke støyen fra trafikken noe stort problem.
Innredningen i leiligheten er ikke super moderne, men alt er funksjonelt og praktisk. Alt vi hadde behov for gjennom to sommeruker var tilstede, og alt var gjennomtenkt til minste detalj. Eksempler er små ting som parasoll til bruk på stranda, og paraply i tilfelle regnvær.
Emanuel ordnet med barneseng og stol til babyen som avtalt, og på eget initiativ hadde han kjøpt inn et lite soltelt som babyen kunne bruke på stranda.
De to balkongene må også nevnes, de var mye i bruk, og den ene har fantastisk utsikt over sjøen. Flott sted å innta frokosten eller en kald øl på kvelden.
Alt i alt hadde vi det veldig bra i leiligheten til Emanuel, og kommer veldig gjerne tilbake.